Suid-Afrika se eerste Grootmeester in skaak | Maroela Media
Suid-Afrika se eerste Grootmeester in skaak
Kenny Solomon vroeër vanjaar saam met Garry Kasparov tydens 'n toernooi in Pretoria Foto: Reint Dykema
Die skaakspeler Kenny Solomon het Suid-Afrika se eerste Grootmeester in skaak geword toe hy die Afrika Individuele Skaakkampioenskap in Windhoek, Namibië gewen het.
Die toernooi het oor nege rondees gestrek. Op die spel was ook die toekenning van die titel Grootmeester aan die wenner.
Solomon het met sewe punte uit die nege rondes geëindig. Hy het nie een keer verloor nie, maar het vier keer gelyk gespeel teen van die voorste deelnemers uit ander Afrika-lande insluitend spelers van Malawi, Uganda, Angola, Egipte, Nigerië, Zambië en ander spelers van Suid-Afrika.
Naas die titel Wêreldkampioen is Grootmeester die hoogste titel wat 'n skaakspeler kan verwerf. As jy dié titel verwerf het, staan dit lewenslank agter die betrokke skaakspeler se naam as hy aan toernooie deelneem.
Suné du Toit tydens die Wêreld Jeugkampioenskappe wat September 2014 in Durban gehou is Foto: Reint Dykema
Tydens dieselfde toernooi het Suné du Toit, 'n 16-jarige skolier aan die Hoërskool Waterkloof gesamentlik in die derde posisie geëindig in die vroueafdeling. Sy het die titel Vroue Internasionale Meester (WIM) ontvang. In die tweede plek was Anzel Solomons, ook van Suid-Afrika. Solomons was egter voor die toernooi al 'n Vroue Internasionale Meester.